**Αυτόνομη Κίνηση Εφοριακών**

Παρακαλούμε να ενημερωθούν

όλοι οι Συνάδελφοι!

**Νίκη… οξυγόνο, για νέους αγώνες**

Η ψήφιση της ρύθμισης για την επέκταση του καθεστώτος της προσωπικής διαφοράς, αποτελεί αναμφισβήτητα μια πολύ θετική εξέλιξη, τόσο **για τους εργαζόμενους στους οποίους έχει άμεση μισθολογική επίπτωση**, όσο φυσικά και **για το σύνολο του κλάδου** μας. Η ρύθμιση αυτή, έρχεται να ικανοποιήσει ένα αυτονόητο και απόλυτα δίκαιο αίτημα **συναδέλφων οι οποίοι βρισκόταν σε καθεστώς ομηρίας και μισθολογικής υποβάθμισης** για μεγάλο χρονικό διάστημα. Μια κατάσταση η οποία εκτός των άλλων, είχε ως αποτέλεσμα, μεγάλο ποσοστό νεοεισερχόμενων ή επιτυχόντων σε διαγωνισμούς του ΥΠΟΙΚ και της ΑΑΔΕ να μην αποδέχονται το διορισμό τους.

Η εξέλιξη αυτή, αποτέλεσμα κυρίως της επιμονής και των προσπαθειών των ίδιων των εργαζομένων, αποτελεί μια πρώτη επιτυχία στον αγώνα **κατά της πολυδιάσπασης και του μισθολογικού κατακερματισμού που επιχειρείται στο πλαίσιο της ΑΑΔΕ**. Μια νίκη κατά του διαχωρισμού των εργαζομένων σε <<παλαιούς>> και <<νέους>>, σε <<υψηλών προσόντων>> και μη, σε ελεγκτές και μη ελεγκτές κλπ

**Είναι όμως και μια απάντηση απέναντι σε όσους αμφισβητούσαν το δίκαιο του αιτήματος ή που έδειχναν από καιρό έτοιμοι** (και δεν εξαιρούνται αυτού και συνδικαλιστικές δυνάμεις) **να δεχτούν ως <<λύση>>, προτάσεις που έπεφταν στο τραπέζι και οι οποίες ουσιαστικά παγίωναν παρά έλυναν τις μισθολογικές ανισότητες** (π.χ. λύση μέσω περιγραμμάτων).

Συναδέλφισσες και συνάδελφοι

**Η επιτυχία αυτή αποτελεί αναμφισβήτητα οξυγόνο για τους αγώνες που έχουμε μπροστά μας.**

* Τους αγώνες για την αντιμετώπιση των προβλημάτων – εκκρεμοτήτων που η ψηφισμένη ρύθμιση αφήνει, με βασικότερη την πρόβλεψη για **μη ένταξη στο καθεστώς της προσωπικής διαφοράς όσων εισέρχονται στον κλάδο από την επόμενη της ημερομηνίας δημοσίευσης του νόμου σε ΦΕΚ** (π.χ. οι 500 περίπου που αναμένονται να προσληφθούν στην ΑΑΔΕ τους επόμενους μήνες ή οι 20 περίπου συνάδελφοι των οποίων δεν έχει ακόμα ολοκληρωθεί η πρόσληψη στο ΣΔΟΕ για γραφειοκρατικούς κυρίως λόγους και η οποία αναμένεται να ολοκληρωθεί το αμέσως επόμενο διάστημα), **γεγονός που αναπόφευκτα θα δημιουργήσει νέες στρατιές ομήρων.**
* Τους αγώνες που ως κλάδος και εργαζόμενοι οφείλουμε να δώσουμε απέναντι στα όσα δρομολογούνται στην ΑΑΔΕ (περιγράμματα, ατομική αξιολόγηση κλπ.) αλλά και τις συνθήκες εργασίας που διαμορφώνονται (απλήρωτες υπερωρίες, φαινόμενα αυταρχισμού, έλλειψη νομικής κάλυψης κλπ.) Αγώνες στους οποίους οι νέοι συνάδελφοι θα πρέπει να έχουν πρωταγωνιστικό ρόλο.

**Τίποτα δεν μας χαρίζεται…**

**Με ενότητα και αγώνες μπορούμε να νικήσουμε**

 **Αθήνα,10.10.2018**

**Α**υτόνομη **Κ**ίνηση **Ε**φοριακών

Τηλ. Επικ.: **Μέρκος Δημ.** (6973 991235), **Ρόδης Γ.** (6985740894), **Σκλαβάκη Φρ**.(6971898089),

**Σιώζιος Χρ.** (6972234003), **Μπίκας Παν**. (6986060901) **Στολάκη Μαρ.** (6973228577)